

ΕΛΛΗΝΙΚΗ ΔΗΜΟΚΡΑΤΙΑ

ΥΠΟΥΡΓΕΙΟ ΠΟΛΙΤΙΣΜΟΥ

ΓΡΑΦΕΙΟ ΤΥΠΟΥ

------

 Αθήνα, 9 Αυγούστου 2024

**Ανακοίνωση**

Σχετικά με την πυρκαγιά, που έπληξε περιοχές του Δήμου Αμαρίου της Π.Ε Ρεθύμνου στις 7 και 8 Αυγούστου 2024, σας ενημερώνουμε ότι σήμερα, Παρασκευή 09-08-2024, κατέστη δυνατή η μετάβαση στελεχών της αρμόδιας Εφορείας Αρχαιοτήτων Ρεθύμνου στις πληγείσες περιοχές. Στην αυτοψία που ακολούθησε σε αρχαιολογικούς χώρους και μνημεία καταγράφησαν τα εξής:

Η πυρκαγιά, η οποία ξεκίνησε το μεσημέρι της Τετάρτης 7/8/2024 στην περιοχή του Αμαρίου, συνεχίστηκε με συνεχείς αναζωπυρώσεις καθ’ όλη τη διάρκεια της Πέμπτης 8/8/2024 σε πολλούς οικισμούς του Αμαρίου, μεταξύ των οποίων και τον οικισμό του Αποδούλου. Σε απόσταση περίπου 1.100 μ. ΒΔ του οικισμού του Αποδούλου, έχει ανασκαφεί παλαιοανακτορικός οικισμός, που καταλαμβάνει έκταση περίπου 5 στρεμμάτων. Ο χώρος είναι επισκέψιμος, χωρίς εισιτήριο, και διαθέτει φυλάκιο και στέγαστρο προστασίας των αρχαιοτήτων.

Η πυρκαγιά διαπέρασε εν μέρει τον αρχαιολογικό χώρο, χωρίς, ωστόσο, να προκαλέσει καταστροφή σε αυτόν, καθώς είχε πρόσφατα καθαριστεί και αποψιλωθεί συστηματικά. Από το πέρασμα της φωτιάς δεν προκλήθηκε καταστροφή στο φυλάκιο της εισόδου και στο στέγαστρο του αρχαιολογικού χώρου. Οι όποιες φθορές του δεν προέρχονται από τη φωτιά και η Εφορεία έχει ήδη μεριμνήσει για την επισκευή του.

Σημειώνεται ότι από την πυρκαγιά δεν προκλήθηκαν καταστροφές στα υπόλοιπα γνωστά μνημεία στην ευρύτερη περιοχή του Αποδούλου, όπως, μεταξύ άλλων, οι θολωτοί τάφοι που βρίσκονται ΝΔ του οικισμού Αποδούλου, σε απόσταση περίπου 2.500 μ., και ο θολωτός τάφος στη θέση Σωπατάκια, σε απόσταση περίπου 300 μ. Β του οικισμού Αποδούλου.